text: ‘द न्यूज’ की खबर के मुताबिक खान के मंत्रिमंडल में शामिल कम से कम 12 सदस्य जनरल (सेवानिवृत्त) मुशर्रफ के शासन के दौरान भी प्रमुख पद संभाल चुके हैं. खबर में बताया गया कि नए मंत्रिमंडल में मुशर्रफ के पूर्व प्रवक्ता, उनके अटॉर्नी और उनके मंत्रिमंडल एवं कोर टीम के कई सदस्य शामिल हैं. इसमें बताया गया कि मंत्रिमंडल के सदस्य जिन्होंने मुशर्रफ के शासन काल के दौरान विभिन्न पदों पर काम किया उनमें फरोग नसीम, तारिक बशीर चीमा, गुलाम सरवर खान, जुबैदा जलाल, फवाद चौधरी, शेख राशिद अहमद, खालिद मकबूल सिद्दीकी, शफकत महमूद, मखदूम खुसरो बख्तियार, अब्दुल रज्जाक दाऊद, डॉ इशरत हुसैन और अमीन असलम शामिल हैं.